KIRJALLINEN KYSYMYS E-4145/00 esittäjä(t): Michel Hansenne (PPE-DE) komissiolle. Hissien turvallisuus.



Virallinen lehti nro 174 E , 19/06/2001 s. 0238 - 0239



KIRJALLINEN KYSYMYS E-4145/00 esittäjä(t): Michel Hansenne (PPE-DE) komissiolle (16. tammikuuta 2001) Aihe: Hissien turvallisuus Komissio hyväksyi vuonna 1995 ehdotuksen hissien turvallisuuden parantamisesta (95/216/EY)(1). Euroopan parlamentti oli pitänyt hissien turvallisuutta ehtona direktiivin 95/216/EY hyväksymiselle. Direktiivissä vahvistetaan turvallisuusperiaatteet, jotka koskevat jäsenvaltioissa käyttöön otettavia uusia hissejä. Euroopan parlamentti järjesti joulukuussa 1998 julkisen kuulemisen saadakseen tietoja toimista, joita jäsenvaltiot olivat toteuttaneet parantaakseen Euroopassa käytössä olevan kolmen miljoonan hissin turvallisuutta. Tulokset osoittautuivat pahoiksi pettymyksiksi. Onnettomuuksia tapahtuu edelleen ja joskus niissä menetetään ihmishenkiä. Mitä komissio aikoo tehdä varmistaakseen, että jäsenvaltioiden yhtenä päätavoitteena olisi uuden direktiivin piiriin kuulumattomien vanhojen hissien turvallisuuden parantaminen? (1) EYVL L 213, 7.9.1995, s. 1. Erkki Liikasen komission puolesta antama vastaus (7. maaliskuuta 2001) Komissio pitää ensiarvoisen tärkeänä parhaillaan toteutettavaa hissien turvallisuuden parantamista. Komissio katsoo, että jäsenvaltioiden hissejä koskevan lainsäädännön lähentämisestä 29. kesäkuuta 1995 annetun parlamentin ja neuvoston direktiivin 95/16/EY(1) myötä uusien hissien yleinen turvallisuustaso yhteisössä on huomattavasti parantunut. Lisäksi komissio on antanut 8. kesäkuuta 1995 suosituksen 95/216/EY olemassa olevien hissien turvallisuuden parantamisesta(2). Siinä jäsenvaltioille suositetaan nykyisten hissien parantamiseksi tarvittavien toimien toteuttamista suosituksen liitteeseen I sisältyviä periaatteita noudattaen. On myös syytä huomata, että Euroopan standardointikomitea (CEN) laatii parhaillaan standardia nykyisten hissien turvallisuuden parantamista koskevista säännöistä. Jäsenvaltioille se on todennäköisesti tärkeä väline niiden pyrkiessä toteuttamaan komission suosituksen mukaisia toimia. Lisäksi parlamentin vuonna 1998 järjestämä julkinen lausuntokierros osaltaan vaikutti asian etenemiseen yhteisössä. Komissio on useaan otteeseen neuvotellut suosituksesta jäsenvaltioiden kanssa ja tarkastellut suosituksen täytäntöönpanoa eri valtioissa. Jotkin jäsenvaltiot ovat toteuttaneet huomattavia toimia suosituksen täytäntöön panemiseksi, kun taas toiset jäsenvaltiot ovat edenneet hitaammin. Näyttää siltä, että useimmat jäsenvaltiot ovat panneet suosituksen osittain täytäntöön ja että monissa jäsenvaltioissa toteutetaan parhaillaan lisätoimia. Jäsenvaltiot perustelevat osittaista täytäntöönpanoa sillä, että hissit ovat melko turvallisia ja että täysimääräisellä täytäntöönpanolla hissien käyttäjille asetetaan tarpeettomia rasitteita ilman että turvallisuus paranisi samassa suhteessa. Hissialan järjestöt, Euroopan hissialan liitto (EEA) ja Kansallisten hissialan järjestöjen eurooppalainen foorumi (EFLA) seuraavat tiiviisti kansallisia täytäntöönpanotoimia ja laativat vuosittain tilannekatsauksen. Tuoreimpien tietojen mukaan useat jäsenvaltiot toteuttavat parhaillaan toimia alalla. Komissio jatkaa nykyisten hissien turvallisuuden seurantaa yhdessä kansallisten viranomaisten, toimialajärjestöjen ja käyttäjien kanssa. (1) EYVL L 213, 7.9.1995. (2) EYVL L 134, 20.6.1995.